**กระทรวงสาธารณสุขมอบหมายกรมการแพทย์ขยายศักยภาพ สบยช.และโรงพยาบาลธัญญารักษ์ภูมิภาค**

**รองรับผู้ป่วยจิตเวชทั่วประเทศ**

กระทรวงสาธารณสุขมอบหมายกรมการแพทย์ขยายศักยภาพ สบยช.และโรงพยาบาลธัญญารักษ์ภูมิภาคทั่วประเทศรองรับผู้ป่วยจิตเวชที่มีจำนวนเพิ่มขึ้น พร้อมเร่งเสริมศักยภาพเพื่อให้ผู้ป่วยจิตเวชสามารถเข้าถึงการรักษาได้อย่างทั่วถึงและมีคุณภาพ

**นายแพทย์ชลน่าน ศรีแก้ว รัฐมนตรีว่าการกระทรวงสาธารณสุข** เปิดเผยว่า จากปัญหาสุขภาพจิตที่เกิดจากความเปลี่ยนแปลงในวิถีชีวิต สังคม โดยเฉพาะในกลุ่มวัยรุ่นและวัยผู้ใหญ่ตอนต้นถือเป็นช่วงเวลาที่เผชิญเป็นช่วงเวลาที่เผชิญกับความเปลี่ยนแปลงมากมาย เช่น การเปลี่ยนโรงเรียน การใช้ชีวิตนอกบ้าน ความเศร้า ความวิตกกังวลเรื่องเศรษฐกิจ และการตั้งครรภ์ไม่พร้อม การเรียนรู้ในการดูแลตัวเองและผู้อื่น บางคนที่ไม่สามารถรับมือและยอมรับ ความเปลี่ยนแปลงนี้ได้ จึงนำไปสู่ปัญหาสุขภาพจิตและการเจ็บป่วยทางจิตเวชจากข้อมูลของกรมสุขภาพจิต ปี 2565 พบคนไทยอายุ 15 ปีขึ้นไปเป็นโรคซึมเศร้าถึง 1.5 ล้านคน ขณะที่ผู้ป่วยทางจิตเวชเพิ่มขึ้นเกือบ 2 เท่าในรอบ 6 ปีซึ่งกระทรวงสาธารณสุขไม่ได้นิ่งนอนใจและมีความห่วงใย ประชาชนเป็นอย่างยิ่งโดยมอบหมายให้หน่วยงานในสังกัดกระทรวงสาธารณสุขทำงานเพื่อผู้ป่วยจิตเวชอย่างบูรณาการมีมาตรฐานทั่วถึงและเท่าเทียม

**นายแพทย์โอภาส การย์กวินพงศ์ ปลัดกระทรวงสาธารณสุข** เปิดเผยว่า กระทรวงสาธารณสุขมีนโยบายให้โรงพยาบาลศูนย์/โรงพยาบาลทั่วไป จัดบริการเฉพาะด้านผู้ป่วยจิตเวชและยาเสพติดเพื่อรองรับผู้ป่วยที่มีแนวโน้มสูงขึ้น รวมถึงผู้ป่วยที่มีความเสี่ยงจะก่อความรุนแรง มีภาวะเร่งด่วนฉุกเฉินหรือมีโรคร่วมและมีภาวะแทรกซ้อนทางกาย เพื่อให้ได้รับการดูแลอย่างเป็นระบบ นอกจากนี้ ยังมีการมอบหมายหน่วยงานให้สังกัดกรมการแพทย์ร่วมกับกรมสุขภาพจิตขยายศักยภาพบุคลากรรวมถึงขยายบริการการรักษาผู้ป่วยจิตเวชสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) และโรงพยาบาลธัญญารักษ์ภูมิภาครองรับผู้ป่วยจิตเวชทั่วประเทศได้อย่างครอบคลุมยิ่งขึ้น

**แพทย์หญิงอัมพร เบญจพลพิทักษ์ อธิบดีกรมการแพทย์** เปิดเผยว่า กรมการแพทย์ ได้มอบหมายให้สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) และโรงพยาบาลธัญญารักษ์ภูมิภาคเปิดหอผู้ป่วยจิตเวช โดยมีการนำร่องดำเนินการที่โรงพยาบาลธัญญารักษ์อุดรธานี เป็นแนวคิดในการขยายพื้นที่และเพิ่มการเข้าถึงบริการของผู้ใช้ยาและสารเสพติด รวมถึงผู้ป่วยจิตเวชในเขตสุขภาพ ลดความแออัดของผู้ป่วยที่เข้ารับการบำบัดรักษาในโรงพยาบาลเฉพาะทางซึ่งมีจำนวนเตียงจำกัดในการรองรับจำนวนผู้ป่วยที่มีแนวโน้มสูงขึ้น โดยได้รับความร่วมมืออย่างดียิ่งจากนายแพทย์ชัยวัฒน์ พัฒนาพิศาลศักดิ์ สาธารณสุขนิเทศก์ เขตสุขภาพที่ 8 พร้อมกับเครือข่ายบริการตามบริบทในพื้นที่เพื่อตอบสนองความต้องการของผู้ป่วย ครอบครัว และชุมชน ตามนโยบายของนายแพทย์ชลน่าน ศรีแก้ว รัฐมนตรีว่าการกระทรวงสาธารณสุขที่ให้ความสำคัญกับการดำเนินนโยบายด้านสุขภาพจิตและยาเสพติด สร้างหลักประกันว่าผู้ใช้ยาและสารเสพติดจะได้รับบริการที่มีคุณภาพ ได้มาตรฐาน ทั่วถึง ครอบคลุม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #ผู้ป่วยจิตเวช #โรคซึมเศร้า

ขอขอบคุณ

6 มกราคม 2567